Komisijos reglamentas (EB) Nr. 997/2002
2002 m. birželio 11 d.
nustatantis išsamias taisykles dėl nuostatų, susijusių su valstybėms narėms Bendrijos teikiamos finansinės paramos augalų sveikatos ir augalinių produktų, įvežamų iš trečiųjų šalių, kontrolės infrastruktūrai sustiprinti, paskirstymo, įgyvendinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] (toliau - Direktyva) su paskutiniais pakeitimais, padarytais Komisijos direktyva 2002/36/EB [2], ypač į jos 13 straipsnio 9 dalies penktą pastraipą,
kadangi:
(1) Pagal Direktyvos nuostatas Bendrijos finansinė parama valstybėms narėms gali būti suteikiama siekiant padengti iki 50 % sąnaudų, tiesiogiai susijusių su aprūpinimo patikrinimui reikalinga įranga ir priemonėmis pagerinimu kitose, o ne paskirties vietose esančiuose kontrolės postuose, pralenkiant jau pasiektą, minimalius reikalavimus atitinkantį lygį, numatytą įgyvendinimo nuostatose, pateiktose Direktyvos 13 straipsnio 8 dalies ketvirtoje pastraipoje.
(2) Tokiam pagerinimui būtina nustatyti išsamias taisykles dėl nuostatų, susijusių su Bendrijos valstybėms narėms teikiamų finansinių išmokų paskirstymu, įgyvendinimo.
(3) Pagal Tarybos reglamento (EB) Nr. 1258/1999 [3] 3 straipsnio 2 dalį, veterinarijos ir augalų sveikatos priemonės, kurių buvo imtasi pagal Bendrijos taisykles, yra finansuojamos iš Europos žemės ūkio orientavimo ir garantijų fondo Garantijų skyriaus. Šių priemonių finansinė kontrolė vykdoma pagal pirmiau minėto reglamento 8 ir 9 straipsnius.
(4) Šiame reglamente nustatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės prašymas dėl finansinės paramos importuojamų augalų sveikatos kontrolės postams turi būti:
a) pateiktas raštu tarnybos, nurodytos Direktyvos 1 straipsnio 4 dalyje;
b) skirtas Europos Bendrijų Komisijai, Sveikatos ir vartotojų apsaugos generaliniam direktoratui, B-1049 Briuselis, Belgija;
c) pateiktas iki liepos 1 d., kad būtų išnagrinėtas tais pačiais metais. Išskirtiniais atvejais 2002 m. pateikimo data atidedama iki 2002 m. liepos 15 d.;
d) pateiktas kartu su įrodymais dėl įrangos ir (ar) priemonių, kurias valstybė narė nori įsigyti pagal atitinkamą įgyvendintiną programą, įskaitant:
i) kontrolės posto (-ų) vieta, kurioje įranga ir (ar) priemonės bus pastatytos;
ii) kontrolės posto aprašymas, kuriame apibūdinamas jame dirbantis personalas, pateikiamas įrangos sąrašas ir nurodomas pagrindinės prekybos augalais ir augaliniais produktais pobūdis;
iii) įrangos ir (ar) priemonių pirkimo ir (ar) patobulinimo pagrindimas;
iv) įsigytinos ir (ar) patobulintinos įrangos ir (ar) priemonių techninis aprašymas;
v) pirmiau aprašytos įrangos ir (ar) priemonės, kurią ketinama pirkti ir (ar) patobulinti išsamus finansinis apskaičiavimas (neįskaitant PVM ir mokesčių);
e) susijęs su reglamento priede nurodyta įranga ir (ar) priemonėmis, išskyrus vartojimo prekes.
2 straipsnis
1. Gavusi prašymą, Komisija nustato, ar:
a) buvo pateiktas norimo pirkimo ar patobulinimo fitosanitarinis pagrindimas;
b) pirkimo ar patobulinimo apskaičiuotos sąnaudos yra priimtinos.
Suinteresuota valstybė narė Komisijos prašymu praneša jai bet kokią papildomą informaciją, kurią Komisija nori išnagrinėti.
2. Kasmet iki rugsėjo 15 d. Komisija parengia programų sąrašą, kurios atitinka 1 dalies a ir b pastraipų kriterijus ir dėl to gali būti nagrinėjamos dėl Bendrijos finansinės paramos suteikimo. Norėdama užtikrinti efektyvią ir nuoseklią EB paramą ir atsižvelgdama į fitosanitarinės padėties Bendrijoje raidą, Komisija pirma minėtas programas skirsto į kategorijas.
Pirmenybė teikiama toms programoms, kurios numato didžiausią pridėtinę vertę atitinkamam kontrolės postui patikrinimų skaičiaus ir (ar) kokybės atžvilgiu ir todėl yra susijusios:
- su Direktyvos 21 straipsnyje nurodytais patobulinimais, kuriuos pasiūlo ekspertai,
- su kontrolės postais, kurie turi būti ženkliai pertvarkyti.
Sąrašas, kuris detalizuoja Bendrijos siūlomos finansinės paramos dydį kiekvienai programai, pateikiamas svarstyti Augalų sveikatos nuolatiniam komitetui.
3. Kiekviena į 2 dalyje nurodytą sąrašą įtraukta programa tvirtinama atskirai Direktyvos 18 straipsnyje nustatyta tvarka. Šiame pavirtinime nurodomas Bendrijos finansinės paramos dydis,visi reikalavimai, kurie jai gali būti keliami, ir aukščiausia paramos riba. Bendrijos finansinė parama neteikiama, kai bendras reikalavimus atitinkančių išlaidų dydis programai yra mažesnis negu 25000 EUR. Programa gali būti susijusi daugiau nei su vienu kontrolės postu vienoje valstybėje narėje.
3 straipsnis
Norint gauti Bendrijos finansinės paramos išmokas patvirtintai programai:
a) programoje išvardyta įranga ir (ar) priemonės įsigyjamos ir (ar) patobulinamos kitais metais, einančiais iškart po 2 straipsnio 3 dalyje nurodyto patvirtinimo, nuo sausio 1 d. iki gruodžio 31 d.;
b) valstybių narių mokėjimai, susiję su programa, jai pasibaigus atliekami per šešis mėnesius;
c) programai pasibaigus, valstybė narė pateikia Komisijai finansinės paramos eurais išmokos prašymą per šešis mėnesius ir visais atvejais - vėliausiai iki kitų metų, einančių po tų metų, kai programa turėjo būti pradėta vykdyti, rugsėjo 30 d.;
d) į valstybės narės prašymą įtraukiami mokėjimo įrodymai, pateikiant reikiamus dokumentus, tarkim, atliktų mokėjimų kvitai.
4 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. birželio 11 d.